Mɨdugɨɨgxɨɨbɨ anajty maabɨ ajcxy Jesús mɨnaymɨgápxɨgɨxy,
ma je cajp huɨdibɨ yxɨɨ Caná ma je Galilea naaxjot jɨm anajty huinxɨɨdungɨxy tüg jäy huɨdibɨ anajty tɨ ypɨcy.
E jɨm anajty nañ jaduꞌn Jesús ytaj.
Chi Jesús mɨɨd jeꞌ ydiscípulos ajcxy yajhuooy jɨm ma je xɨɨ anajty ytuñyii yjadyii.
Tɨ anajty vino ycɨjxtaayñɨ̃,
huinꞌit Jesús ytaj ñɨmayñɨ:
―Caꞌp ajcxy mɨɨdɨñ vino.
Chi Jesús yꞌadzooy ytaj nɨmay:
―Caꞌ ti jotmay nmɨɨdɨdyɨch mɨɨd miich töxyäy.
Ɨɨch nhorɨ caꞌnɨ paady mɨna jäy ajcxy nyajnejhuɨ̈huɨbɨch pɨn ɨɨch.
Chi je ytaj nɨmay je tumbɨdɨjc ajcxy:
―Mdúngɨxɨpy nej anajty ajcxy Jesús xyñɨmaaygɨxy.
Jɨm anajty tudujc tzaaduꞌtz ma anajty nɨɨ yꞌity.
Je nɨɨ anajty ajcxy yajtumyb co anajty ajcxy ycɨ̈bujcɨxy jaduꞌn nej ypocy ixpujcɨxy,
jaduꞌn anajty ajcxy judíojäy costumbre mɨɨdɨty.
Tügpɨ tzaaduꞌtz ymɨɨd anajty yjot metz majt tugɨɨg majt nɨɨ.
Chi Jesús nɨmay je tumbɨdɨjc ajcxy:
―Yajꞌujtzcɨx yɨ tzaaduꞌtz mɨɨd nɨɨ.
E chi ajcxy yajꞌujtztay mabaat yꞌaꞌujtznaxy je tzaaduꞌtz.
Chi Jesús ymɨnañ:
―Yajpɨdzɨmgɨx cham yɨ nɨɨ,
e yajnɨcxcɨx jiiby ma huɨdibɨ aneꞌmb ma yɨ caydac uuctac.
Chi ajcxy yajnɨcxy je nɨɨ.
Co jadaꞌ je aneꞌmbɨ jɨhuɨymajch je nɨɨ tɨ anajty yvinocojy,
chi mɨjhuoy je yëydɨjc huɨdibɨ anajty tɨ ypɨcy.
Je aneꞌmbɨ caꞌ anajty nejhuɨ̈y ma anajty je vino tɨ choñ.
Jëyɨ anajty je ytumbɨdɨjc ñejhuɨɨyb co nɨɨ anajty ajcxy yajpɨdzɨmgɨxy ma je tzaaduꞌtz.
Chi je aneꞌmbɨ nɨmay je huɨdibɨ anajty tɨ ypɨcy:
―Tügꞌócɨy jäy ajcxy huɨdibɨ xɨɨdumb,
hueꞌ ajcxy yajtumyb jayɨjp je vino oybɨ.
E co jäy ajcxy ooy yxondaacnɨ,
chi oyñihuɨdibɨ vino nɨɨ jacyajtungɨxy.
Miich janchtɨy,
tɨ mꞌamayꞌaty yɨ vinonɨɨ oybɨ ixtɨ chamnɨ myajtuñ.
Jeꞌ jeꞌ je ogaꞌnɨbɨ mɨjhuinmaꞌñ huɨdibɨ Jesús ytuun jɨm Caná ma Galilea ñaaxjot.
Chi yajniguëxɨ̈gy je ymɨcꞌajt etz yꞌoyjäyꞌajt.
E je huɨdibɨ anajty ajcxy yajꞌixpɨjcpy,
chi ajcxy ooy mɨbɨjcy mɨjpɨdacy je Jesús.
Co jaduꞌn tügꞌócɨy ytunɨ yjajtɨ,
chi Jesús yꞌɨdacy jɨm ma je cajp huɨdi yxɨɨ Capernaum mɨɨd ytaj etz yꞌuch ajcxy,
etz huɨdibɨ anajty yajꞌixpɨjcpy.
Jɨm ajcxy yhuäcxɨjpy tüg xɨɨ mejtz xɨɨ.